Jonas Hector

Köln

Selepas memulakan kerjayanya di akademi SV Auersmacher, Hector berpindah ke 1. FC Köln pada tahun 2010. Beliau dipromosikan ke pasukan senior oleh jurulatih Holger Stanislawski untuk musim 2012–13 dan beliau diberi beraksi pada perlawanan pusingan pertama DFB-Pokal menentang SpVgg Unterhaching pada 1 Ogos 2012. Pada 27 Ogos, beliau melakukan penampilan pertamanya dalam saingan liga menentang FC Erzgebirge Aue. Beliau seterusnya menjadi pemain utama kelab untuk musim tersebut dan beliau tampil dalam 24 perlawanan liga.
Pada musim 2013–14, Hector bermain 33 daripada 34 perlawanan Köln sehingga dinobatkan juara divisyen kedua dan dipromosi ke Bundesliga untuk musim hadapan. Pada 4 November 2013, beliau menjaringkan gol profesional pertamanya ketika pasukannya menumbangkan Union Berlin 4-0.
Pada musim berikutnya, beliau beraksi dalam kesemua perlawanan liga Köln. Beliau melakukan penampilan sulungnya di Bundesliga ketika menentang Hamburger SV pada perlawanan pembukaan liga. Pada 4 Oktober 2014, beliau menyumbat gol pertamanya di Bundesliga biarpun pasukanna tewas 3-2 kepada Eintracht Frankfurt. Pada hujung musim, beliau dinamakan sebagai Pemain Terbaik Köln Musim 2014–15 selepas beliau menerima undian 54.41% menerusi laman web rasmi kelab. Pada 31 Disember 2015, Hector juga dinamakan sebagai "Pemenang Tahunan" FC Köln oleh surat khabar Cologne, Express selain akhbar itu turut menggelarkan pertahanan itu sebagai "Mr. Reliable".
Pada 7 Februari 2016, Hector menjadi kapten pasukan Köln buat pertama kali dalam perlawanan terikat seri 1-1 menentang Hamburg. Pada penghujung musim 2015–16, Hector dilaporkan pemain melakukan halangan tertinggi dalam mana-mana perlawanan Bundesliga iaitu dengan jumlah 20 halangan.
Selepas menempuh musim cemerlang dan kempen Euro 2016, Hector menjadi tarikan kelab-kelab luar antaranya Liverpool dan Chelsea yang telah bersedia berunding berhubung kontrak baru. Pada 14 Ogos 2016, Hector menandatangani kontrak lanjutan besama Köln sehingga tahun 2021.

Kerjaya antarabangsa

Pada 7 November 2014, Hector dipanggil oleh pasukan kebangsaan Jerman buat pertama kali untuk menghadapi perlawanan kelayakan UEFA Euro 2016 menentang Gibraltar dan Sepanyol. Jurulatih Joachim Löw berkata, "Kami mahu mengenali Hector dengan baik; beliau bermain dengan baik untuk Cologne." Beliau melakukan penampilan sulungnya untuk Jerman ketika menang 4-0 ke atas Gibraltar pada 14 November dengan menggantikan Erik Durm dan beraksi pada 18 minit terakhir.
Pada 4 September 2015, beliau diletakkan dalam kesebelasan utama pada perlawanan kelayakan Euro 2016 menentang Poland di posisi bek kiri dan beliau melakukan hantaran untuk jaringan Thomas Müller dan Mario Götze. Pada 29 Mac 2016, Hector menjaringkan gol antarabangsa pertamanya untuk Jerman ketika pasukannya menumbangkan Itali 4-1 di Munich.
Pada 31 Mei 2016, Hector dinamakan dalam senarai 23 pemain akhir ke UEFA Euro 2016. Pada 2 Julai 2016, Hector menyudahkan tendangan penaltinya sekali gus membawa Jerman layak ke pusingan seterusnya ketika aksi suku akhir Euro 2016 apabila kedua-dua pasukan, Jerman dan Itali buntu mencari gol kemenangan dan memaksa perlawanan ini diheretkan ke penentuan penalti. Pada 11 November 2016, Hector menjaringkan dua gol pada perlawanan kelayakan Piala Dunia 2018 menentang San Marino yang berkesudahan Jerman menang 8-0.